Yhteinen ehdotus NEUVOSTON ASETUS Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 muuttamisesta /* JOIN/2012/03 final - 2012/0031 (NLE) */





PERUSTELUT (1) Neuvosto antoi 18. tammikuuta 2012 asetuksen (EU) N:o 36/2012 Syyrian tilanteen johdosta määrättävistä rajoittavista toimenpiteistä. Asetuksella kumottiin ja korvattiin asetus (EU) N:o 442/2011. (2) Neuvosto on nyt päässyt poliittiseen sopimukseen lisätoimenpiteistä eli kiellosta myydä, ostaa, kuljettaa tai välittää kultaa, jalometalleja ja timantteja, Syyrian keskuspankkiin kohdistuvista ajoittavista toimenpiteistä sekä lisäyksistä toimenpiteiden kohteena olevien henkilöiden ja yhteisöjen luetteloon. (3) Tämä toimenpide kuuluu Euroopan unionin toiminnasta tehdyn sopimuksen soveltamisalaan. Unionin ulkoasioiden ja turvallisuuspolitiikan korkea edustaja ja Euroopan komissio ehdottavat sen vuoksi yhdessä, että asetusta (EU) N:o 36/2012 muutetaan näiden toimenpiteiden toteuttamiseksi. 2012/0031 (NLE) Yhteinen ehdotus NEUVOSTON ASETUS Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan, ottaa huomioon Syyriaan kohdistettavista rajoittavista toimenpiteistä annetun neuvoston päätöksen 2011/782/YUTP[1], ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen, sekä katsoo seuraavaa: (1) Neuvosto antoi 18 päivänä tammikuuta 2012 asetuksen (EU) N:o 36/2012 Syyrian tilanteen johdosta määrättävistä rajoittavista toimenpiteistä[2]. (2) Koska Syyrian hallitus on jatkanut raakoja tukahduttamistoimia ja ihmisoikeusloukkauksia, päätöksen 2011/782/YUTP muuttamisesta annetussa neuvoston päätöksessä 2012/…/YUTP säädetään lisätoimenpiteistä eli kiellosta myydä, ostaa, kuljettaa tai välittää kultaa, jalometalleja ja timantteja sekä rajoittavista toimenpiteistä, jotka kohdistuvat Syyrian keskuspankkiin, ja lisäyksistä toimenpiteiden kohteena olevien henkilöiden ja yhteisöjen luetteloon. (3) Kyseiset toimenpiteet kuuluvat Euroopan unionin toiminnasta tehdyn sopimuksen soveltamisalaan, ja niiden täytäntöönpanemiseksi tarvitaan sen vuoksi unionin lainsäädäntöä erityisesti sen varmistamiseksi, että talouden toimijat soveltavat niitä yhtenäisesti kaikissa jäsenvaltioissa. (4) Neuvoston asetusta (EU) N:o 36/2012 olisi sen vuoksi muutettava. (5) Sen varmistamiseksi, että tässä asetuksessa säädetyt toimenpiteet ovat tehokkaita, asetuksen on tultava voimaan välittömästi, ON HYVÄKSYNYT TÄMÄN ASETUKSEN: 1 artikla Muutetaan asetus (EU) N:o 36/2012 seuraavasti: (1) Lisätään 11 a artikla seuraavasti: ”11 a artikla 1. Kielletään: a) liitteessä VIII lueteltujen, unionista tai muualta peräisin olevien kulta-, jalometalli- ja timanttituotteiden myynti, toimitus, siirto tai vienti suoraan tai välillisesti Syyrian hallitukselle, sen julkisyhteisöille, yhtiöille ja virastoille, Syyrian keskuspankille, niiden puolesta tai johdolla toimiville henkilöille, yhteisöille tai elimille taikka niiden omistuksessa tai määräysvallassa oleville yhteisöille tai elimille; b) liitteessä VIII lueteltujen, Syyriasta tai muualta peräisin olevien kulta-, jalometalli- ja timanttituotteiden ostaminen, tuonti tai kuljetus Syyrian hallitukselta, sen julkisyhteisöiltä, yhtiöiltä ja virastoilta, Syyrian keskuspankilta ja niiden puolesta tai johdolla toimivilta henkilöiltä, yhteisöiltä tai elimiltä taikka niiden omistuksessa tai määräysvallassa olevilta yhteisöiltä tai elimiltä; sekä c) edellä a ja b alakohdassa tarkoitettuihin tuotteisiin liittyvän teknisen avun tai välityspalvelujen, rahoituksen tai rahoitusavun tarjoaminen suoraan tai välillisesti Syyrian hallitukselle, sen julkisyhteisöille, yhtiöille ja virastoille, Syyrian keskuspankille ja niiden puolesta tai johdolla toimiville henkilöille, yhteisöille tai elimille taikka niiden omistuksessa tai määräysvallassa oleville yhteisöille tai elimille. 2. Liite VIII sisältää kulta-, jalometalli- ja timanttituotteet, joihin sovelletaan 1 kohdassa säädettyjä kieltoja.”. (2) Lisätään 21 a artikla seuraavasti: ”21 a artikla Poiketen siitä, mitä 14 artiklassa säädetään, jäsenvaltioiden toimivaltaiset viranomaiset voivat antaa tarkoituksenmukaisiksi katsominsa ehdoin luvan tiettyjen Syyrian keskuspankin jäädytettyjen varojen tai taloudellisten resurssien vapauttamiseen tai tiettyjen Syyrian keskuspankin varojen tai taloudellisten resurssien asettamiseen saataville, jos ne ovat todenneet, että kyseiset varat tai taloudelliset resurssit ovat tarpeen luotto- tai rahoituslaitosten maksuvalmiuden lisäämiseksi kaupan rahoittamista varten, edellyttäen että kyseinen jäsenvaltio on ilmoittanut muille jäsenvaltioille ja komissiolle tästä toteamuksestaan ja aikeestaan myöntää lupa vähintään kymmenen työpäivää ennen luvan myöntämistä.”. 2 artikla Muutetaan asetuksen (EU) N:o 36/2012 liite II tämän asetuksen liitteen I mukaisesti. 3 artikla Tämän asetuksen liitteessä II oleva teksti lisätään asetuksen (EU) N:o 36/2012 liitteeksi VIII. 4 artikla Tämä asetus tulee voimaan päivänä, jona se julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja LIITE I Lisätään asetuksen (EU) N:o 36/2012 liitteeseen II seuraavat kohdat: [Contents confidential] LIITE II Luettelo 11 a artiklassa tarkoitetuista kulta-, jalometalli- ja timanttituotteista HS-nimike Kuvaus 7102 Timantit, myös valmistetut, mutta eivät asennetut tai kiinnitetyt 7106 Hopea (myös kullattu tai platinoitu hopea), muokkaamattomana, puolivalmisteena tai jauheena 7108 Kulta (myös platinoitu kulta), muokkaamattomana, puolivalmisteena tai jauheena 7109 Kullalla pleteroitu epäjalo metalli tai hopea, ei enempää valmistettuna kuin puolivalmisteena 7110 Platina, muokkaamattomana, puolivalmisteena tai jauheena 7111 Platinalla pleteroitu epäjalo metalli, hopea tai kulta, ei enempää valmistettuna kuin puolivalmisteena 7112 Jalometallien tai jalometallilla pleteroitujen metallien jätteet ja romu; muu jäte ja romu, jossa on jalometallia tai jalometalliyhdisteitä, pääasiassa jalometallien talteenottoon tarkoitettu 7502 Muokkaamaton nikkeli 7503 Nikkelijätteet ja -romu 7504 Nikkelijauheet ja -suomut 8103 Tantaali ja siitä valmistetut tavarat, myös jätteet ja romu 8112 Renium, indium, germanium. [1] EUVL L 319, 2.12.2011, s. 56. [2] EUVL L 16, 19.1.2012, s. 1–32.